Virallinen lehti nro C 320 , 06/11/1999 s. 0108



KIRJALLINEN KYSYMYS E-4016/98 esittäjä(t): David Hallam (PSE) komissiolle (8. tammikuuta 1999) Aihe: Brittiläisen mittajärjestelmän käyttö Vuonna 1989 annettu direktiivin, jolla säädetään, että yritysten on esitettävä mitat sekä metrijärjestelmän että brittiläisen järjestelmän mukaisesti, voimassaolo päättyy vuoden 1999 lopussa. Brittiläisten mittayksiköiden käyttäminen on tärkeätä yrityksille, jotka käyvät kauppaa USA:n ja entisten Ison-Britannian siirtomaiden, esim. Etelä-Afrikan, Australian tai Intian kanssa. Onko komissio tietoinen, kuinka tärkeätä on jatkaa brittiläisen mittajärjestelmän käyttämistä metrijärjestelmän rinnalla? Jos on, voiko komissio ilmoittaa, milloin se aikoo esittää direktiiviluonnoksen, jolla tätä käytäntöä jatketaan? Onko komissio tietoinen, että yrityksillä on melkoinen kiire laatia uudet tuotantoaikataulut ja uutta mainosmateriaalia, koska direktiivi on voimassa enää kaksitoista kuukautta? Komission jäsenen Martin Bangemanninkomission puolesta antama vastaus (10. helmikuuta 1999) Mittayksikköjä koskevassa direktiivissä 80/181/ETY(1), sellaisena kuin sitä on viimeksi muutettu direktiivillä 89/617/ETY(2), käsitellään sisämarkkinoita koskevia vaatimuksia. Siinä edellytetään, että määrä ilmaistaan virallisina yksikköinä, tavallisesti Kansainvälisen mittayksikköjärjestelmän (SI-järjestelmä) yksikköinä, joita kuitenkin voidaan täydentää epävirallisilla lisäosoituksilla (3 artiklan 2 kohta). Tämä säännös oli tarkoitettu välivaiheen toimenpiteeksi metrijärjestelmään siirtymisen helpottamiseksi, ja sen voimassaolo päättyy 31. joulukuuta 1999. Nämä vaatimukset eivät koske yhteisön ulkopuolisiin maihin vietäviä tuotteita; näin ollen viejä, joka haluaa viedä muille markkinoille, voi toteuttaa Euroopassa toimenpiteet sen valmistelemiseksi, että tuotteet vastaavat kohdealueen vaatimuksia ilman, että olisi vaaraa direktiivin säännösten rikkomisesta. Tästä asiasta riippumatta jäsenvaltiot ja jotkin Euroopan tuottajat ovat saattaneet komission tietoon, että sellaisen vaatimuksen voimaantulo Euroopan markkinoilla, jonka mukaan määrä on ilmoitettava pelkästään SI-yksikköinä, saattaisi vaikuttaa haitallisesti sellaisiin yleiseen jakeluun tarkoitettuihin tuotteisiin, jotka tällä hetkellä täyttävät keskenään eroavien lainsäädäntöjen vaatimukset. Komissiota onkin pyydetty ottamaan huomioon tämä kansainvälistä kauppaa koskeva näkökohta ja ehdottamaan lisäosoitusten käytön jatkamista. Komission päätös lisäosoituksia koskevan säännöksen jatkamista koskevan ehdotuksen tekemisestä tehdään mahdollisimman pian. Neuvoston ja Euroopan parlamentin suunniteltu aikataulu huomioon ottaen direktiivi hyväksyttäneen marraskuuhun 1999 mennessä. Koska periaatteessa on odotettavissa, että direktiivin kyseistä säännöstä jatketaan useamman vuoden ajan, tuottajien ei tarvitse tehdä muutoksia tuotantojärjestelyihinsä lähitulevaisuudessa. Komissio aikoo käyttää direktiivin muutoksella käyttöön otettua siirtymäkautta hyväkseen jatkaakseen asian aktiivista käsittelyä kauppakumppaniensa kanssa löytääkseen pysyvän ratkaisun maailmanmarkkinoille tarkoitettujen tuotteiden osalta. (1) EYVL L 39, 15.2.1980. (2) EYVL L 357, 7.12.1989.